CELEX: 32020D2124
Language: sk
Date: 2020-12-09 00:00:00
Title: Vykonávacie rozhodnutie Komisie (EÚ) 2020/2124 z 9. decembra 2020, ktorým sa neudeľuje autorizácia Únie pre skupinu biocídnych výrobkov „Contec Hydrogen Peroxide“ [oznámené pod číslom C(2020) 8394] (Iba anglické znenie je autentické)

17.12.2020   
               
               
                  SK
               
               
                  Úradný vestník Európskej únie
               
               
                  L 426/54
               
            
         VYKONÁVACIE ROZHODNUTIE KOMISIE (EÚ) 2020/2124
         z 9. decembra 2020,
         ktorým sa neudeľuje autorizácia Únie pre skupinu biocídnych výrobkov „Contec Hydrogen Peroxide“
         
            
               [oznámené pod číslom C(2020) 8394]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 44 ods. 5 prvý pododsek,
         keďže:
         
                     (1)
                  
                  
                     Spoločnosť Contec Cleanroom (UK) Ltd. predložila 25. januára 2017 v súlade s článkom 43 ods. 1 nariadenia (EÚ) č. 528/2012 žiadosť o autorizáciu skupiny biocídnych výrobkov s názvom „Contec Hydrogen Peroxide“, ktoré patria medzi výrobky typu 2 opísané v prílohe V k uvedenému nariadeniu, a poskytla písomné potvrdenie o ochote príslušného orgánu Spojeného kráľovstva túto žiadosť vyhodnotiť. Z dôvodu vystúpenia Spojeného kráľovstva z Európskej únie prevzala 25. marca 2019 funkciu budúceho držiteľa autorizácie spoločnosť Contec Europe a príslušný orgán Slovinska súhlasil s prevzatím úlohy hodnotiaceho príslušného orgánu od 1. februára 2020. Žiadosť bola zaregistrovaná v registri pre biocídne výrobky pod číslom BC-GN057178-26.
                  
               
                     (2)
                  
                  
                     „Contec Hydrogen Peroxide“ obsahuje ako účinnú látku peroxid vodíka, ktorý je zaradený do zoznamu schválených účinných látok Únie podľa článku 9 ods. 2 nariadenia (EÚ) č. 528/2012.
                  
               
                     (3)
                  
                  
                     Hodnotiaci príslušný orgán predložil 28. augusta 2019 v súlade s článkom 44 ods. 1 nariadenia (EÚ) č. 528/2012 hodnotiacu správu a závery svojho hodnotenia Európskej chemickej agentúre (ďalej len „agentúra“).
                  
               
                     (4)
                  
                  
                     Agentúra predložila Komisii 7. apríla 2020 stanovisko (2) k skupine biocídnych výrobkov „Contec Hydrogen Peroxide“ v súlade s článkom 44 ods. 3 nariadenia (EÚ) č. 528/2012.
                  
               
                     (5)
                  
                  
                     Agentúra vo svojom stanovisku dospela k záveru, že „Contec Hydrogen Peroxide“ je „skupina biocídnych výrobkov“ v zmysle článku 3 ods. 1 písm. s) nariadenia (EÚ) č. 528/2012, ale nespĺňa podmienku stanovenú v článku 19 ods. 1 písm. b) bode i) uvedeného nariadenia.
                  
               
                     (6)
                  
                  
                     Podľa stanoviska agentúry žiadateľ pre nezrovnalosti v predložených štúdiách účinnosti, ktoré nepotvrdili splnenie všetkých relevantných kritérií, nepreukázal, že „Contec Hydrogen Peroxide“ je dostatočne účinný.
                  
               
                     (7)
                  
                  
                     Komisia súhlasí so stanoviskom agentúry, a preto sa domnieva, že je vhodné neudeliť autorizáciu Únie pre „Contec Hydrogen Peroxide“.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Spoločnosti Contec Europe sa neudeľuje autorizácia Únie na sprístupnenie skupiny biocídnych výrobkov „Contec Hydrogen Peroxide“ na trhu a jej používanie.
         
         
            Článok 2
            Toto rozhodnutie je určené spoločnosti Contec Europe, Zl du Prat, Avenue Paul Dupleix, 56000 Vannes, Francúzsko.
         
         
            V Bruseli 9. decembra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Stanovisko agentúry ECHA k autorizácii Únie pre skupinu biocídnych výrobkov „Contec Hydrogen Peroxide“, ECHA/BPC/248/2020, prijaté 5. marca 2020, https://echa.europa.eu/bpc-opinions-on-union-authorisation.